
Diszlexiás fiatalok idegen nyelvtanulási stratégiái

Dolgozatom témája a diszlexia és a nyelvtanulás összefüggései, ezen belül pedig a tanulási stratégiák vizsgálata. Célom minél inkább megvilágítani a témát, a diszlexiáról egy minél átfogóbb képet adni a nyelvtanulás tükrében. A témaválasztás során felvetődött bennem a annak a kérdése, hogy az idegen nyelvet tanuló diszlexiások által használt, illetve kedvelt idegen nyelv tanulási stratégiák vajon mennyiben térnek el a többségi tanulók által leginkább alkalmazott stratégiáktól. A dolgozatomban bemutatom, hogy az egyes csoportokban melyek a leginkább kedvelt és leginkább mellőzött stratégiák és megpróbálok ebből következtetéseket levonni. Megvizsgálom a két csoport közti hasonlóságokat és különbségeket, valamint kitérek a nemek közt található eltérésekre is. 
A kutatás során azt az eredményt kaptam, hogy a diszlexiások nyelvtanulási stratégiái több ponton is eltérnek a többségi nyelvtanulók által használt stratégiáktól, azonban hosszú távú következtetéseket nem tudok levonni a minta alacsony létszámát tekintve. Az eredmények azonban adhatnak egy nagyon jó alapot arra, hogy miért érdemes a témával mélyebben és részletesebben is foglalkozni. 
Sajnos a nemek közti különbségek nem igazolódtak be, ez főképp annak tudható be, hogy a csoporton belül a nemek aránya nem volt kiegyenlített, mindenesetre ez is további kutatásra sarkalló tényező. 
Az eredmények arra engednek következtetni, hogy diszlexiások nyelvtanulása esetén más stratégiák alkalmazása eredményesebb tanuláshoz vezetne, ez pedig jó hír azoknak, akiket eddig kizártak a nyelvtanulás lehetőségéből a nyelvtanulás sikertelensége miatt.



